P. Hrušovský, predseda NR SR: (2005-01-20):
Ľ. Lintner, poslanec: Pre mňa osobne od rokovania výboru v októbri 2003 bolo vždy riešenie dokončenie budovy s minimálnymi finančnými nárokmi na dostavbu, ale predovšetkým na prevádzku divadla z verejných zdrojov. Veľa kritiky odznelo k nerešpektovaniu kompetenčného zákona. K tejto skutočnosti len pripomínam, že všetky materiály na všetky rokovania boli predkladané ministrom kultúry spolu s ministrom hospodárstva. Na všetkých rokovaniach, na ktorých sa postupne rodil variant súkromnej investície, bolo vždy zastúpené ministerstvo kultúry riaditeľom sekcie umenia a riaditeľkou ekonomiky a musím sa opätovne pristaviť pri poznámke pána poslanca Jarjabka, že ak teda ministerstvo kultúry nie je odborne vybavené na zvládnutie takejto veľkej investície, tak malo rozšíriť personálny stav. Ale je to tiež o efektivite využívania verejných peňazí daňových poplatníkov, fakt neviem, čo je na tom zlé, ak odborne a personálne vybavené ministerstvo hospodárstva vypomáha svojím aparátom naplneniu úlohy, ktorú stanovila vláda. Opakujem, vláda ako kolektívny orgán. Pár poznámok k druhej rovine diskusie, k stavu financovania kultúry. Tu sa musím priznať, nemám v podstate žiadne argumenty na obhajobu toho nízkeho percentuálneho podielu, ktorý je na Slovensku z HDP. Mrzí ma to, som z toho smutný, ale na mnohých poradách a stretnutiach, ktoré sa týkali financií, som počúval požiadavky ministra práce, sociálnych vecí, ministra dopravy, ministra životného prostredia, ministra výstavby a regionálneho rozvoja, ministra pôdohospodárstva, ministra školstva, ministra zdravotníctva, ministra hospodárstva. Čiže základná otázka je, čo má byť prioritné? V rozprave sme počuli aj nespochybniteľný fakt, že Slovenská republika produkuje iba 50 % úrovne pôvodných krajín Európskej únie. A riešenie mohlo byť postavené aj tak, nedať ministerstvu školstva na zvýšenie platu pedagógov, a dať peniaze na dostavbu. Nedať ministerstvu dopravy na pokračovanie výstavby diaľnic, dať peniaze na dostavbu. Nedať ministerstvu pôdohospodárstva, aby sme sa priblížili k úrovni dotácií agrosektoru v krajinách Európskej únie, a dať na dostavbu budovy SND. Nedať ministerstvu sociálnych vecí a dať na budovu SND a tak ďalej, mohol by som pokračovať. Táto vládna koalícia sa rozhodla tak, ako sa rozhodla, a ja len verím, že bude posudzovaná za svoju činnosť v celom rozsahu. A ešte krátka poznámka, vnímajúc to rokovanie vlády, pri ktorom sme boli spolu s ďalšími poslancami pri poslaneckom prieskume, a vnímajúc vystúpenie ministra financií a vicepremiéra tu pred plénom, musím povedať, že som zostal zaskočený, pretože verzia o novom výberovom konaní mohla odznieť aj na tom rokovaní vlády, ale na tom rokovaní vlády vystúpili v rozprave v podstate len štyria členovia vlády, a síce vicepremiér Mikloš, minister Lipšic, minister Gyurovszky a minister Zajac, traja zástupcovia koalície nehovorili žiadny iný variant, len hovorili o predaji, a preto považujem vystúpenie ministra Mikloša z pohľadu vzťahov vo vládnej koalícii za nekorektné. Pripomínam opätovne, že vláda rozhodovala v zbore, poslanci vedia, že na tomto rokovaní boli zhodou okolností prítomní všetci ministri, jedine pri tomto bode ministra Kaníka nahradil štátny tajomník Beblavý. Čiže ponúkaný variant dostavby z môjho pohľadu ponúkal budovu dokončiť a nikdy som nepočul v tejto súvislosti povedať, že herci tu nebudú môcť prezentovať svoje schopnosti. Osobne verím, že konečné riešenie bude na prospech kultúry a v tejto súvislosti musím povedať za náš politický subjekt, že vystúpenie ministra kultúry tu pred plénom ma sklamalo. Ďakujem.